ReLIFE

ReLIFE (буквално: Повторен живот, ) — семрежен стрип на Јајоисо, како и аниме-серија и долгометражен игран филм заснован на него. Манга-поглавјата првично биле објавени од NHN Japan на страницата Comico од 12 октомври 2013 г. до 16 март 2018 г., а подоцна биле објавени во 15 тома танкобон од Earth Star Entertainment. Аниме-серијата била произведена од TMS Entertainment и првпат се прикажувала од 2 јули до 24 септември 2016 г. Во 2017 г., бил објавен долгометражен игран филм со Таиши Накагава во главната улога.

 Содржина 
Дваесет и седумгодишниот Арата Каизаки припаѓа на поколението NEET, нема стабилна работа и работи со скратено работно време во месна продавница. Неговиот досаден живот добива изненадувачки пресврт кога го запознава Рјо Јоаке, претставник од Истражувачката установа ReLife, кој му нуди шанса да учествува во необичен опит. Со едно апче, Арата за една година ќе се преобрази во себеси кога имал 17 години, со други зборови, ќе биде 10 години помлад. На крајот, друго апче ќе му ја врати вистинската возраст и ќе ги избрише сите спомени од опитот.

Прифаќајќи ја понудата, Арата следното утро се буди како средношколец. Очекувајќи дека неговото „животно искуство“ ќе ги олесни работите, тој брзо е обземен од современата наставна програма и се бори да не изостави. За да ги усложни работите, на Рјо му е доделено да го следи во текот на целиот опит. Сега, Арата мора одново да се движи во средношколскиот живот, да се соочи со предизвиците на младоста и да се труди да избегне повторување на грешките од минатото.

 Ликови 
Арата Каизаки (јап. 海崎 新太) — главниот лик е невработен откако работел во истата фирма 3 месеци по завршување на факултет и дал отказ. На таа работа тој се обидел да застане во одбрана на една колешка, но тоа само го влошило нејзиното малтретирање и ја натерало на самоубиство, што го трауматизирало Арата. Неговиот живот се менува кога Рјо Јоаке го поканува да учествува во проектот ReLIFE. За време на овој проект, тој зема апче што го враќа на изгледот на 17-годишно момче и му дава шанса уште еднаш да го доживее училишниот живот. Поради неговата вистинска возраст, тој се издвојува меѓу соучениците по својата зрелост, но бидејќи веќе заборавил голем дел од училишната програма, тој е принуден често да полага тестови. На крајот од приказната, тој се вработува во ReLIFE и почнува да излегува со Чизуру.

Чизуру Хиширо (јап. 日代 千鶴) — соученичка на Каизаки, умна, но недружељубива. Таа секогаш завршува на врвот од својот клас, но излегува дека ѝ е крајно непријатно кога станува збор за заемодејство со другите. Подоцна во приказната се открива дека и таа е една од учесниците во проектот ReLIFE. На крајот од приказната, таа започнува да работи за ReLIFE и излегува со Арата.

Рјо Јоаке (јап. 夜明 了) — надзорник на Арата од ReLIFE, човекот што му понуди да биде испитаник за проектот ReLIFE. Тој е на иста возраст како Арата и секогаш делува весело, што всушност бескрајно го дразни Каизаки. Како надзорник, тој секогаш оддалеку го набљудува Арата и пишува извештаи за неговиот секојдневен живот. Подоцна започнува врска со Ан. Неговото презиме доаѓа од станицата Јоаке.

Рена Кариу (јап. 狩生 玲奈) — соученичка на главниот лик што седи до него. Таа се труди да биде најдобра во сѐ.

Казуоми Ога (јап. 大神 和臣) — соученик на главниот лик, добар е во учење, но лош во спорт. Како што напредува приказната, тој ги сфаќа своите чувства кон Рена и тие стануваат пар.

Ан Оноја (јап. 小野屋 杏) — уште еден „преместен ученик“ во средното училиште Аоба. Но таа е всушност помладата надзорничка на Рјо и онаа што го проучувала Арата за проектот ReLIFE. Како и Рјо, таа делува весело и го набљудува нивниот проект до степен на демнење, на дразнење на Арата. Подоцна, таа започнува врска со Рјо. Нејзиното презиме доаѓа од станицата Оноја.

 Наводи 

 Надворешни врски 

 Матична страница на мангата
 Матична страница на анимето

__СОСОДРЖИНА__
__ИНДЕКС__

Категорија:Манги
Категорија:Аниме-серии
Категорија:Манга од 2013 година
Категорија:Манга од 2014 година